ToekomsVenster: Rigtingwysers na die hemelFoto: Kevin_John_Mauricio/Pixabay.com … laat u koninkryk kom; laat u wil ook op die aarde geskied, net soos in die hemel. – Matteus 6:10 Hemel en aarde het alles met mekaar te make. Jesus leer sy dissipels om te bid vir hemel op aarde. Dis vreemd, maar waar. Ons is so geneig om ons hoop iewers in die toekoms te plaas. Iets daarvan is waar, daar kom ŉ dag wanneer God “alles en in almal” sal wees en wanneer die heerskappy aan die Vader gegee sal word. Ons leef egter in die sogenaamde “tussentyd”. Dit is die tyd tussen die eerste en tweede koms van die Messias-koning. Die eerste keer het Hy gekom om te sterf en die prys vir ons verlossing (toegang tot die koninkryk) te betaal. Die volgende keer wanneer Hy kom, is dit om die oordeel te voltrek teenoor almal wat Hom verwerp en verloën het. Dan kom Hy as die Koning van die koninkryk. Ons bid dat hemel op aarde sal kom. My professor het gesê ons rig “tekens van die koninkryk” op. Hemel en koninkryk is sinoniem met mekaar. Hemel is gerealiseerde koninkryk, dis die ewige koninkryk in die volle en volste sin van die woord. Ons is rigtingwysers na die hemel deurdat ons die kenmerke, eienskappe en deugde van die hemel nou reeds op aarde begin vestig, verbeeld en uitleef. Hoe is ons daarmee besig? Van toe af het Jesus begin preek en gesê: “Bekeer julle, want die koninkryk van die hemel het naby gekom.” – Matteus 4:17 Onthou die nasionale gebedsinisiatief: 25 Mei (Hemelvaart) en die tien dae van Pinkster (tot 4 Junie) Bid by jou werk, besigheid, kantoor, klaskamer, lesinglokaal, inkopiesentrum, gimnasium. Bid alleen en saam met mense (veral onbekendes). Bid dat Suid-Afrika genees mag word. www.sapray.co.za of laai die Toekomsvenster-app af. Registreer as gebedsvennoot.